Nariadenie Komisie (ES) č. 2356/2000
z 24. októbra 2000,
ktoré mení a dopĺňa nariadenie (ES) č. 2759/1999 ustanovujúce pravidlá pre uplatňovanie nariadenia Rady (ES) č. 1268/1999 o podpore spoločenstva na predvstupové opatrenia pre poľnohospodárstvo a rozvoj vidieka v kandidátskych krajinách strednej a východnej Európy v predvstupovom období
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1268/1999 z 21. júna 1999 o podpore spoločenstva na predvstupové opatrenia pre poľnohospodárstvo a rozvoj vidieka v kandidátskych krajinách strednej a východnej Európy v predvstupovom období [1], a najmä na jeho článok 8,
keďže:
(1) Článok 8 nariadenia (ES) č. 1268/1999 stanovil parametre a limity, ktoré potrebujú ďalšie vysvetlenie, aby lepšie odrážali štrukturálnu politiku spoločenstva uplatňovanú v rámci nariadenia rady (ES) č. 1260/1999 z 21. júna 1999, ktoré ustanovuje všeobecné ustanovenia o štrukturálnych fondoch [2].
(2) Najmä by sa malo objasniť, že "verejná podpora" uvedená v článku 8 ods. 2 nariadenia (ES) č. 1268/1999 sa vzťahuje na všetku verejnú podporu a nie iba na tú, ktorá sa udeľuje podľa programov uvedených v článku 9 uvedeného nariadenia.
(3) Nariadenie Komisie (ES) č. 2759/1999 [3] povoľuje, aby iba nové stroje a zariadenia mali nárok na podporu v oblasti spracovania a predaja; je zaručená možnosť požiadať o podporu na použité zariadenia za určitých okolností.
(4) Nariadenie (ES) č. 2759/1999 obmedzuje podporu na investície pri spracovaní a predaji rybárskych výrobkov na výrobky, ktoré pochádzajú z kandidátskych krajín alebo zo spoločenstva; takéto obmedzenie sa nevyžaduje podľa právnych predpisov Rady a nie je to ani žiaduce obmedzenie v sektore rybárstva v rámci nariadenia (ES) č. 2759/1999.
(5) Opatrenia ustanovené v tomto nariadení sú v súlade so stanoviskom Výboru pre poľnohospodárske štruktúry a rozvoj vidieka,
PRIJALA TOTO NARIADENIE:
Článok 1
Nariadenie (ES) č. 2759/1999 sa mení a dopĺňa takto:
1. Článok 3 ods. 1 sa nahrádza takto:
"1. Podpora sa môže poskytnúť na investície ustanovené v článkoch 25 a 26 nariadenia (ES) č. 1257/1999, ktoré sa týkajú zlepšenia spracovania a predajnosti poľnohospodárskych výrobkov, vrátane rybárskych výrobkov zaradených do prílohy I k zmluve. Poľnohospodárske výrobky, okrem rybárskych výrobkov, musia pochádzať z kandidátskych krajín alebo zo spoločenstva. Investície na úrovni maloobchodu sa vylučujú z podpory."
2. Článok 3 ods. 2 písm. b) sa nahrádza takto:
"b) nové stroje a zariadenia vrátane programového vybavenia počítačov; avšak v jednotlivých prípadoch môže Komisia odsúhlasiť spôsobilosť na podporu použitých zariadení podliehajúc špecifickým zárukám týkajúcim sa najmä pôvodu a technických špecifikácií;".
3. Názov článku 8 sa nahrádza takto: "Nárok a stupeň podpory".
4. Na konci článku 8 sa pridá tento odsek:
"4. Pre uplatňovanie článku 8 ods. 2 nariadenia (ES) č. 1268/1999:
a) "investície vytvárajúce výnos" zahŕňajú všetky investície, okrem takých v infraštruktúre, ktoré nevytvárajú podstatný čistý výnos;
b) "verejná podpora" znamená všetku takú podporu, ktorá sa poskytla alebo neposkytla podľa programu."
Článok 2
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. októbra 2000